KLASA: 034-05/25-01/17

URBROJ: 711-02-02/07-2025-4

Zagreb, 20. veljače 2025.

**DOMAGOJ BILIĆ**

**član Uprave-direktor trgovačkog društva KOMUNALAC d.o.o. za komunalno gospodarstvo**

**Predmet: mišljenje na zahtjev obveznika Domagoja Bilića**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) je dana 5. veljače 2025. zaprimilo zahtjev za mišljenjem kojeg je podnio obveznik Domagoj Bilić, član Uprave-direktor trgovačkog društva KOMUNALAC d.o.o. za komunalno gospodarstvo.

Obveznik u zahtjevu navodi da je član Uprave-direktor javne tvrtke Komunalac d.o.o. iz Vukovara, koja za obavljanje svojih djelatnosti (gospodarenje otpadom, graditeljstvo, održavanje javnih površina) posjeduje vozila i strojeve koji se vremenom kvare te su im potrebni popravci, vrlo često i vrlo žurni kako bi poslovanje normalno funkcioniralo bez štete po tvrtku. Tvrtka Bilić d.o.o. iz Vukovara u vlasništvu je obveznikovog oca, dok mu je majka direktorica iste, a do njegovog imenovanja za direktora tvrtke Komunalac d.o.o. (20. studenoga 2024.) tvrtka Bilić d.o.o. obavljala je radove popravaka hidraulične opreme na vozilima i strojevima te ova suradnja uspješno traje preko 25 godina. Obveznik napominje da je tvrtka Bilić d.o.o. jedina takva tvrtka koja obavlja takvu vrstu radova na području grada Vukovara, dok tvrtke iste djelatnosti nema u krugu od 20 kilometara oko grada Vukovara. Obzirom da tvrtka Komunalac d.o.o. uglavnom svoje poslove obavlja na području grada Vukovara, popravke hidraulične opreme je radila upravo kod tvrtke Bilić d.o.o. iz razloga što jedina obavlja takve poslove na području grada Vukovara. Vrlo često je potrebno da se takvi radovi žurno odrade (nekad i u maksimalno sat vremena) kako se to ne bi negativno odrazilo na poslovanje tvrtke Komunalac d.o.o., kako se ne bi gubilo vrijeme te stvarali nepotrebni troškovi putovanja u udaljena mjesta od minimalno 20 kilometara. Obveznik nadalje naglašava kako tvrtka obavlja isključivo poslove koje spadaju u jednostavnu nabavu učestalog i sitnog karaktera koji rijetko kada prelaze nekoliko stotina eura do iznimnih slučajeva od preko tisuću eura, međutim na godišnjoj razini usluga je u prosjeku godišnje okvirno 5.000 eura, a sve ovisno o kvarovima koji se nekontrolirano događaju te se točan iznos nikada ne može utvrditi. Također, tvrtka Bilić d.o.o. pokazala se u proteklom razdoblju kao pouzdan, siguran i lojalan partner tako da, iako je tvrtka Komunalac d.o.o. vrlo često kasnila s plaćanjem (i po nekoliko mjeseci nakon roka dospijeća), za odrađene usluge tvrtka Bilić d.o.o., prema saznanjima obveznika, nikad nije potraživala zatezne kamate.

Obzirom na sve navedeno, obveznik pita je li sukob interesa i protivno zakonu ako tvrtka Komunalac d.o.o. i dalje nastavi koristiti usluge tvrtke Bilić d.o.o. u istom ili sličnom obujmu kao i dosad, a uvažavajući sve navedene razloge.

Povodom navedenog zahtjeva obveznika, Povjerenstvo u sastavu Aleksandre Jozić-Ileković, kao predsjednice Povjerenstva, Nike Nodilo Lakoš, Igora Lukača, Ines Pavlačić i Ane Poljak, kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI), na 72. sjednici održanoj 20. veljače 2025. je obvezniku dalo mišljenje kako slijedi.

Člankom 8. stavkom 3. i 4. ZSSI-a propisano je da su obveznici, u slučaju dvojbe predstavlja li neko ponašanje povredu odredaba toga Zakona o sukobu interesa ili drugog zabranjenog ili propisanog ponašanja predviđenog tim Zakonom, dužni zatražiti mišljenje Povjerenstva, koje je Povjerenstvo dužno dati najkasnije u roku od 15 dana od dana primitka zahtjeva obveznika.

Povjerenstvo je uvidom u Registar obveznika i Registar imovinskih kartica, koje vodi i ustrojava te uvidom u Sudski registar Trgovačkog suda u Osijeku utvrdilo da Domagoj Bilić profesionalno obnaša dužnost člana Uprave-direktora trgovačkog društva KOMUNALAC d.o.o. za komunalno gospodarstvo od 20. studenoga 2024. godine, a čiji je jedini osnivač Grad Vukovar kao jedinica lokalne samouprave.

Člankom 3. stavkom 1. podstavkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave obveznici u smislu toga Zakona pa je stoga Domagoj Bilić, povodom obnašanja dužnosti člana Uprave-direktora društva KOMUNALAC d.o.o., obveznik ZSSI-a te je dužan postupati u skladu s njegovim odredbama.

Povjerenstvo je uvidom u Sudski registar Trgovačkog suda u Osijeku utvrdilo da je jedini osnivač društva BILIĆ d.o.o. …….., a da je direktorica tog društva Božana Bilić, kao i da obveznik Domagoj Bilić nikada nije imao vlasnički udio u društvu BILIĆ d.o.o. Prema navodima obveznika, ……… i ……….. su njegovi roditelji.

Članak 2. stavak 1. ZSSI-a propisuje da obveznici, u obnašanju javne dužnosti, ne smiju svoj privatni interes stavljati ispred javnog interesa, dok je stavkom 2. propisano da sukob interesa postoji kada su privatni interesi obveznika u suprotnosti s javnim interesom, a posebice kada privatni interes obveznika može utjecati na njegovu nepristranost u obavljanju javne dužnosti (potencijalni sukob interesa), odnosno kada je privatni interes obveznika utjecao ili se osnovano može smatrati da je utjecao na njegovu nepristranost u obavljanju javne dužnosti (stvarni sukob interesa).

Odredbom članka 5. stavka 1. točke 3) ZSSI-a propisano je da je član obitelji obveznika bračni ili izvanbračni drug obveznika, životni partner i neformalni životni partner, njegovi srodnici po krvi u uspravnoj lozi, braća i sestre obveznika te posvojitelj odnosno posvojenik obveznika, dok točka 8) propisuje da privatni interes obuhvaća imovinsku i neimovinsku korist obveznika i povezanih osoba.

Nadalje, članak 6. stavak 1. ZSSI-a propisuje da obveznici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana, dok je stavkom 2. propisano da su obveznici osobno odgovorni za svoje djelovanje u obnašanju javnih dužnosti na koje su imenovani odnosno izabrani prema tijelu ili građanima koji su ih imenovali ili izabrali. Stavak 3. istog članka ZSSI-a propisuje da obveznici ne smiju koristiti javnu dužnost za osobni probitak ili probitak osobe koja je s njima povezana, kao i da obveznici ne smiju biti ni u kakvom odnosu ovisnosti prema osobama koje bi mogle utjecati na njihovu objektivnost, a stavak 4. propisuje da građani imaju pravo biti upoznati s ponašanjem obveznika kao javne osobe, a koje je u vezi s obnašanjem njihove dužnosti.

Odredbom članka 7. točaka g) i i) ZSSI-a propisano je da je obveznicima toga Zakona zabranjeno utjecati na dobivanje poslova ili ugovora o javnoj nabavi, kao i na drugi način koristiti položaj obveznika utjecanjem na odluku tijela javne vlasti ili osoba koje su u njima zaposlene kako bi postigli osobni probitak ili probitak povezane osobe, neku povlasticu ili pravo, sklopili pravni posao ili na drugi način interesno pogodovali sebi ili drugoj povezanoj osobi.

Člankom 8. stavkom 1. ZSSI-a propisano je da je obveznik dužan urediti svoje privatne poslove kako bi se spriječio predvidljivi sukob interesa, u pravilu u roku od 60 dana od dana izbora ili imenovanja na javnu dužnost, dok je stavkom 2. propisano da je obveznik, u slučaju dvojbe o postojanju sukoba interesa, dužan učiniti sve što je potrebno da odijeli privatni interes od javnog interesa.

Članak 21. stavak 1. ZSSI-a propisuje da je obveznik dužan pravodobno obavijestiti Povjerenstvo kada tijelo u kojem obveznik obnaša javnu dužnost stupa u poslovni odnos s poslovnim subjektom u kojem član obitelji obveznika ima 5 % ili više udjela u vlasništvu. Stavkom 2. propisano je da će Povjerenstvo u roku od 15 dana od dana zaprimanja obavijesti izraditi mišljenje zajedno s uputama o načinu postupanja obveznika i tijela u kojem obveznik obnaša javnu dužnost u cilju izbjegavanja sukoba interesa obveznika i osiguranja postupanja u skladu s tim Zakonom. Nadalje, stavkom 4. istog članka ZSSI-a propisano je da je obveznik, odnosno tijelo u kojem obveznik obnaša dužnost obvezno, prije stupanja u poslovni odnos, dostaviti Povjerenstvu cjelokupnu dokumentaciju iz koje je vidljivo kako su provedene upute Povjerenstva iz stavka 2. toga članka, dok je stavkom 5. propisano da Povjerenstvo posebnom odlukom, bez odgađanja, a najkasnije u roku od pet dana od dana dostave mišljenja iz stavka 2. toga članka, sukladno odredbama toga Zakona o postupku pred Povjerenstvom, utvrđuje jesu li upute Povjerenstva iz stavka 2. toga članka provedene na način koji omogućuje izbjegavanje sukoba interesa obveznika i osigurava njegovo zakonito postupanje u konkretnom slučaju.

S obzirom na navedena utvrđenja i citirane odredbe ZSSI-a, Povjerenstvo upućuje obveznika da objavom na mrežnim stranicama trgovačkog društva KOMUNALAC d.o.o. deklarira i obavijesti javnost da je navedeno društvo, u kojem obveznik obnaša dužnost člana Uprave-direktora, u poslovnom odnosu s društvom Bilić d.o.o. u vlasništvu njegovog oca, a u svrhu jačanja integriteta, objektivnosti, nepristranosti i transparentnosti u obnašanju javnih dužnosti te jačanja povjerenja građana u tijela javne vlasti.

Nadalje, prilikom angažiranja društva Bilić d.o.o. za usluge u vezi ugovorenoga poslovnog odnosa (potpisivanje narudžbenica, faktura, potvrđivanja ponuda i slično), obveznik je dužan izuzeti se od svih poslova i radnji koji bi mu bili povjereni u postupku dogovaranja, naručivanja i izvršavanja usluga od strane društva Bilić d.o.o. u korist društva KOMUNALAC d.o.o. i delegirati, odnosno prenijeti svoje ovlasti s tim u vezi na drugu osobu.

Isto tako, po prestanku ugovornog razdoblja trajanja poslovnog odnosa između predmetnih društava, a vezano za postupak nabave usluge popravaka vozila i strojeva za daljnje razdoblje, obveznik Domagoj Bilić je dužan, ako na poziv za dostavu ponuda svoju ponudu podnese trgovačko društvo Bilić d.o.o, navedenu okolnost deklarirati na službenim mrežnim stranicama trgovačkog društva KOMUNALAC d.o.o., izuzeti se od svih poslova koji bi mu eventualno bili povjereni u provedbi navedenog postupka te delegirati, odnosno prenijeti svoje ovlasti s tim u vezi na drugu osobu, a ako ponuda društva Bilić d.o.o. bude odabrana kao najpovoljnija, imenovani obveznik se upućuje na jednaki način deklarirati i tu okolnost.

Povjerenstvo navodi da su obveznik i društvo KOMUNALAC d.o.o., kao tijelo javne vlasti u kojem obveznik obnaša javnu dužnost, prije stupanja u poslovni odnos s društvom Bilić d.o.o., dužni dostaviti Povjerenstvu cjelokupnu dokumentaciju iz koje je vidljivo kako su provedene dane upute Povjerenstva te će Povjerenstvo potom u posebnoj odluci, sukladno članku 21. ZSSI-a, utvrditi jesu li upute Povjerenstva provedene na način koji omogućuje izbjegavanje sukoba interesa obveznika i osigurava zakonito postupanje u konkretnom slučaju.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznik Domagoj Bilić, elektroničkom poštom
2. Objava na mrežnim stranicama Povjerenstva
3. Pismohrana